Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 160/12/8806	Košice, 23.8.2012
EEČ : 2-65-204-2012

U Z N E S E N I E

Trestná vec:	obvinený XXXXX 
Zločin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Košiciach a inde, približne od jesene roka 2011 do 23. 02. 2012  si na rôznych miestach v Košiciach kupoval od XXXXX metamfetamín, ktorý je v zmysle zákona Národnej rady SR č. 139/1998 Z. z. o omamných, psychotropných látkach a prípravkoch v znení neskorších právnych predpisov zaradený do II. skupiny psychotropných látok a následne  tento okrem vlastnej konzumácie predával za účelom získania finančných prostriedkov iným osobám, predovšetkým z radov konzumentov  v Košiciach na Luníku IX a tiež vo svojich kancelárskych priestoroch starostu v budove MÚ MČ XXXXX - Luník IX a predaj metamfetamínu realizoval niekedy aj v spolupráci s dodávateľom XXXXX, pričom tie iných na zneužívanie metamfetamínu zvádzal a podnecoval
lebo nie je tento skutok trestným činom a nie je dôvod na postúpenie veci
Odôvodnenie:
Na základe operatívno-pátracej činnosti policajtov protidrogového oddelenia ÚBOK P PZ odboru Východ bolo uznesením vyšetrovateľa OKP KR PZ v Košiciach sp. zn. KRP-87/OVK-KE-2011 zo dňa 02. 12. 2011 začaté trestné stíhanie za obzvlášť závažný zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. a, c, d /, ods. 2 písm. c, e/ Tr. zákona, pretože minimálne traja neznámy páchatelia vo väčšom rozsahu a po dlhší čas, približne od mesiaca január 2011, páchajú drogovú činnosť tým spôsobom, že si od doposiaľ presne nestotožnených výrobcov z okresu XXXXX - okolie, z okresu Rožňava a tiež z neznámeho zdroja v Košiciach opakovane zadovažujú zakázané omamné a psychotropné látky - metamfetamín, ktorý je v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov zaradený do II. skupiny psychotropných látok, pričom následne túto zakázanú návykovú látku za účelom získania finančných prostriedkov distribuujú a predávajú dílerom a konzumentom v Košiciach a okolí, v Rožňave a okolí ako aj v meste Moldava nad Bodvou.V priebehu trestného stíhania na základe v tom čase dôkaznej situácie bolo uznesením zo dňa 24. 02. 2012 podľa § 206 ods. 1 Tr. poriadku vznesené obvinenie okrem iného aj XXXXX za zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. c/, § 174 ods. 1 Tr. zákona s tým, že od jesene 2011 do 23. 02. 2012 na rôznych miestach v Košiciach kupoval od XXXXX metamfetamín - psychotropnú látku a mal ju predávať i konzumovať. Po skončení vyšetrovania predložil dňa 20. 07. 2012 vyšetrovateľ KR PZ XXXXX odbor kriminálnej polície vyšetrovací spis s tým, že u obv. XXXXX navrhuje zastaviť trestné stíhanie v intenciách § 215 ods. 1 písm. b/ Tr. poriadku. Návrh vyšetrovateľa som podrobil revízii vyšetrovacieho spisu a konštatujem, že je dôvodný a majúci oporu v doposiaľ vykonanom dôkaznom aparáte. 
Podozrenie zo spáchania asociálneho konania XXXXX malo pôvodne oporu vo výsledkoch operatívno-pátracej činnosti príslušníkov PDO ÚBOK P PZ odboru Východ. Šlo o výsluchy podozrivých a aj svedkov. Je však nutné konštatovať, že po vznesení obvinenia bolo možné akceptovať právny postoj vyšetrovateľa, že výsluchmi obvinených svedkov, konfrontáciou medzi obv. XXXXX a svedkom XXXXX ako aj zo znaleckých posudkov KEÚ PZ XXXXX, súdnych znalcov z odboru zdravotníctva a farmácie, odvetvia toxikológie a psychiatrie, bolo preukázané, že pred vznesením obvinenia bol obv. XXXXX iba konzumentom psychotropnej látky pervitín - metamfetamín. Neboli však v rámci vyšetrovania zabezpečené žiadne právne relevantné dokumenty o tom, že so zakázanou psychotropnou látkou obchodoval a zabezpečoval si ju nielen pre svoju vlastnú potrebu. V žiadnom prípade sa nepreukázalo, že by získal finančný prospech, pritom aby túto látku šíril, či podnecoval ku jej konzumácii iné osoby. 
Hodnotiac dôkazny materiál v zmysle § 2 ods. 12 Tr. poriadku, výsledky vyšetrovania poukazujú, že obvinený XXXXX nenaplnil všetky pojmové znaky skutkových podstát trestných činov, za ktoré bol obvinený a to ani po objektívnej, či subjektívnej stránke. 
S prihliadnutím na konštatované fakty rozhodol som tak, že je potrebné zastaviť trestné stíhanie voči obvinenému XXXXX a to v zmysle § 215 ods. 1 písm. b/ Tr. poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Zemko
prokurátor